Në prag të votimeve paraprake në Iowa
Kandidatët presidencialë bëjnë përpjekjet e fundit para votimeve brenda partisë
Pas muajsh fushate dhe debatesh, votuesit në shtetin qendror të Iowa-s, janë gati të thonë të parët fjalën e tyre në garën e presidenciale të vitit 2016. Sot në mbrëmje ata hedhin votën brenda partisë dhe shprehin preferencën e tyre për kandidatët. Në të dyja partitë pritet që gara të jetë e ngushtë. Anketa e fundit tregon se manjati i biznesit Donald Trump dhe senatori nga Teksasi, Ted Cruz gëzojnë pothuajse të njëjtën mbështetje, ashtu si edhe ish-sekretarja e Shtetit Hillary Clinton dhe senatori nga Vermonti, Bernie Sanders në kampin demokrat. Kandidatët kryesorë presidencialë nga të dyja palët bënë përpjekjet e fundit për të tërhequr votues dje, në prag të zgjedhjeve brenda partive në Iowa, që shënonë fillimin zyrtar të fushatës për vitin 2016. Kandidati që kryeson mes republikanëve, Donald Trump shfaqi vetëbesim në një takim fushate. Përkrahësit e zotit Trump thonë se janë të gatshëm të votojnë. Edhe senatori nga Teksasi, Ted Cruz, vetëm pak më poshtë se zoti Trump në anketën e fundit, bëri një apel entuziast. Senatori nga Florida, është i treti por shpreson që t’i forcojë pozitat. Strategjisti republikan, Matt Strawn thotë se fati i garës së republikanëve do të përcaktohet nga pjesëmarrja në votime e përkrahësve të zotit Trump. Anketat tregojnë një garë të ngushtë mes demokratëve Hillary Clinton dhe Bernie Sanders. Të dy ata paraqitën argumentat e tyre dje. Zonja Clinton vuri në shënjestër republikanët. Senatori Sanders, i është afruar zonjës Clinton nga mbështetja dhe po bën thirrje për pjesëmarrje të gjerë. Por pyetja shtrohet nëse simpatizantët e tij mund ta përballojnë organizimin e fushatës së zonjës Clinton, thotë analisti Dennis Goldford. Pas javësh fushate intensive në Iowa, kandidatët janë tani gati të lejojnë votuesit të thonë fjalën e tyre.